2021. gada 18. decembrī

Divi no latviešiem TOP 10 Eberspacher pasaules kausa piektajā posmā

Sestdien, 18. decembrī Eberspacher pasaules kausa piektā posma pirmā sacensību diena iesākās ar vīriešu sacensībām, kurās Latvijas valstsvienību pārstāvēja četri sportisti: Riks Kristens Rozītis, Artūrs Dārznieks, Gints Bērziņš un Kristers Aparjods.

Pirmajā braucienā labākais rezultāts no latviešiem Kristeram Aparjodam, kurš trases pirmajās virāžās daudzsološi izvirzījās vadībā, bet ne visai precīzi izbraukta trases lejas daļa, kā rezultātā Aparjods ar finiša laiku 50.105 sekundes ierindojās 11. pozīcijā. Tūlīt aiz komandas biedra, 12. vietā Gints Bērziņš [+0.331].

Riks Kristens Rozītis kopumā veica labu braucienu, finišā uzrādot 18. rezultātu. Savukārt Artūram Dārzniekam pēc pirmā brauciena 20. vieta.

Otrajā braucienā Kristeram Aparjodam izdodas uzlabot sava pirmā brauciena rezultātu un finišēt ar septīto labāko laiku, kas divu braucienu summā Aparjodam ļāva pakāpties par trīs pozīcijām un izcīnīt astoto vietu [+0.527]. Arī Gintam Bērziņam izdevās uzlabot pirmā brauciena rezultātu, kas divu braucienu summā sportisam garantēja desmito vietu [+0.606].

Savukārt Artūram Dārzniekam divu braucienu summā izcīnīta 18. vieta [+1.145], bet Rikam Kristenam Rozītim otrajā braucienā 23. labākais laiks, bet divu braucienu summā 19. pozīcija [+1.171].

Šī gada pēdējā posma sacenību uzvarētājs, kā arī jaunā trases rekorda īpašnieks (49.790 sekundes) – vācietis Johaness Ludvigs (Johannes Ludwig), kas divu braucienu summā uzrādīja labāko laiku – 1:39.605 minūtes. Otrajā vietā mājinieks Volfgangs Kindls (Wolfgang Kindl) [+0.049], bet bronzas godalga itālim Dominikam Fišnalleram (Dominik Fischnaller) [+0.275].

Svētdien BMW Sprinta kausā startēs pamatsacensību 15 ātrāko rezultātu īpašnieki, tajā skaitā arī Gints Bērziņš un Kristers Aparjods.

Plkst. 13.40 sacensības turināsies ar divvietīgo ekipāžu sacensībām, kurās piedalīsies abi Latvijas dueti: Mārtiņš Bots/Roberts Plūme un Andris Šics/Juris Šics.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 18. decembris

13.40 Pirmais brauciens – Divvietīgās ekipāžas  
15.05 Otrais brauciens – Divvietīgās ekipāžas

Svētdiena, 19. decembris

10.30 Pirmais brauciens – Sievietes  
11.55 Otrais brauciens – Sievietes  
13.15 BMW Sprinta kauss – Vīri  
14.00 BMW Sprinta kauss – Divvietīgās ekipāžas  
14.35 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456